ຍົກລະດັບຄວາມສາມາດດ້ານການ ຄຸ້ມຄອງວິ ທະຍາສາດ ແລະ ເຕັກໂນໂລຊີ
ສະຖາບັນການຄຸ້ມຄອງວິທະຍາສາດ ແລະ ເຕັກໂນ ໂລຊີ, ກະຊວງວິທະຍາສາດ ແລະ ເຕັກໂນໂລຊີ (ກວຕ)
ແລະ ສະຖາບັນຍຸດທະສາດ ແລະ ນະໂຍບາຍວິທະຍາສາດ ແລະ ເຕັກໂນໂລຊີ, ສສ ຫວຽດນາມ ຈັດພິທີເປີດຊຸດ ເຝິກອົບຮົມ ກ່ຽວກັບການຍົກລະດັບຄວາມອາດສາມາດດ້ານການຄຸ້ມຄອງວິທະຍາສາດ ແລະ ເຕັກໂນໂລຊີ ຂຶ້ນ ວັນທີ 5 ກຸມພາ ທີ່ ສູນເຝິກອົບຮົມພະນັກງານວິທະຍາສາດ ແລະ ເຕັກໂນໂລຊີ, ກະຊວງວິທະຍາສາດ ແລະ ເຕັກໂນໂລຊີ (ກວຕ) ພາຍໃຕ້ການເປັນປະທານຂອງທ່ານ ບຸນຕີ ທະມິດ, ຮອງລັດຖະມົນຕີ ກະຊວງວິທະຍາສາດ ແລະ ເຕັກໂນໂລຊີ.
ທ່ານ ຮອງລັດຖະມົນຕີ ກວຕ ໃຫ້ກຽດກ່າວເປີດຊຸດຝຶກອົບຮົມຄັ້ງນີ້ວ່າ: ການຝຶກອົບຮົມຄັ້ງນີ້ ມີ ຄວາມໝາຍສຳຄັນ ເພາະວ່າ ມີຂຶ້ນໃນມື້ດຽວກັນກັບການຈັດຕັ້ງພິທີມອບ-ຮັບ ໂຄງການສ້າງ “ສູນຝຶກອົບ ຮົມ ພະນັກງານຄຸ້ມຄອງວິທະຍາສາດ ແລະ ເຕັກໂນໂລຊີ”. ສໍາລັບວຽກວິທະຍາສາດ ຂອງປະເທດເຮົາ ຍັງຢູ່ໃນໄລຍະ ເປັນບາດລ້ຽວໃໝ່ ໃນການບໍາລຸງສ້າງ, ຍົກລະດັບວິ ຊາການ-ວິຊາສະເພາະດ້ານຂົງເຂດວຽກງານວິທະຍາສາດ ແລະ ເຕັກໂນໂລຊີ ໂດຍສະເພາະຂົງເຂດວຽກງານເຕັກໂນໂລຊີ ແລະ ນະວັດຕະກໍາ ຈະໄດ້ຮັບຂໍ້ມູນຮຽນຮູ້ ແລະ ແລກປ່ຽນບົດຮຽນເຊິ່ງກັນ ແລະ ກັນ, ເປັນການສ້າງ ແລະ ປູກຈິດສໍານຶກ ຈາກບັນດານັກວິທະຍາສາດ ນັກຄົ້ນຄວ້າ ເພື່ອພ້ອມກັນສຸມສະຕິປັນຍາ ກໍາລັງແຮງອັນສໍາຄັນ ເຂົ້າໃນການຄົ້ນຄວ້າ-ພັດທະນາ ວິທະຍາສາດ ແລະ ເຕັກໂນໂລຊີ. ການພັດທະນາເຕັກໂນໂລຊີ ແລະ ນະວັດຕະກໍາ ຢູ່ ສປປ ລາວ ນັບມື້ນັບໄດ້ຮັບການຍົກລະດັບສູງຂຶ້ນ ທັງດ້ານປະລິມານ ແລະ ຄຸນນະພາບ, ເປັນການ ຈັດຕັ້ງປະຕິບັດ ແລະ ຜັນຂະຫຍາຍມະຕິ X ຂອງພັກ, ຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ ແຫ່ງຊາດ ຄັ້ງທີ VIII ແລະ ແຜນພັດທະນາວິທະ ຍາສາດ ແລະ ເຕັກໂນໂລຊີ ເພື່ອໃຫ້ບັນລຸຕາມຈຸດປະສົງ ແລະ ເປົ້າໝາຍທີ່ວາງໄວ້.
ຕະຫຼອດໄລຍະການຝຶກອົບຮົມຄັ້ງນີ້, ບັນດານັກສໍາມະນາກອນ ໄດ້ຮັບຟັງການນຳສະເໜີຫົວຂໍ້ຕ່າງໆ ເຊັ່ນ: ບົດບາດ ແລະ ຄວາມສໍາຄັນຂອງວຽກງານ ວິທະ ຍາສາດ ແລະ ເຕັກໂນໂລຊີ, ໜ້າທີ່ ແລະ ບົດບາດ ຂອງເຕັກໂນໂລຊີ ແລະ ນະວັດຕະກໍາ, ການຜັນຂະຫຍາຍແຜນພັດທະນາ ແລະ ແຜນຍຸດທະສາດ, ແຜນພັດທະນາ ວຽກງານເຕັກໂນໂລຊີ ແລະ ນະວັດຕະກໍາ 2016-2020 ແລະ ການນໍາສະເໜີໂດຍລວມກ່ຽວກັບດັດສະນີ ນະວັດຕະກໍາ ທົ່ວໂລກ.
ເຂົ້າຮ່ວມການຝຶກອົບຮົມຄັ້ງນີ້ ມີສໍາມະນາກອນ 50 ຄົນ. ສ່ວນວິທະຍາກອນ ມີທັງລາວ ແລະ ຈາກ ສສ ຫວຽດນາມ.
ຂ່າວ ແລະ ຮູບ: ນາງ ທັດສະນີ ພົງບັນດິດ